
DISSERTATIO  INAUGURATIS  MEDICA 


HEPATITIDE. 


Opera,  quam  medici  in  inflammationibus  he¬ 
patis  acutis  pariter  ac  vetustis  indagandis  impen¬ 
derunt,  non  frustra  posita  est ;  multa  enim  de 
eorum  natura,  causis  et  curatione,  medicinam 
facientibus  notatu  apprime  digna,  in  medium 
protulerunt.  Haec,  qua  potui  cura,  legibus 
academicis  adstricto,  breviter  et  strictim  tradere 
mihi  consilium  est. 

Inter  hepatitidis  acutae  obrepentis  indicia 
solita  pyrexiae  signa  primum  in  conspectum 
veniunt.  Aeger  inquietus  et  languidus,  de  hor¬ 
roribus  subinde  recurrentibus  conqueritur;  quas 
arteriarum  pulsus  frequentes,  duri,  et  validi, 
una  cum  corporis  calore,  praeter  ordinem  auc¬ 
to,  brevi  excipiunt.  His  signis  febrilibus  tan¬ 
dem  accedunt  ea,  quae  morbi,  quo  detinetur 
aeger,  sedem  et  naturam  haud  obscure  indicant; 
sensus  ponderis  molestus,  in  dolorem,  modo  a- 
cutum  et  pungentem,  modo  obtusum  desinens, 
sub  inspirationem  maxime  percipiendus,  hypo¬ 
chondrium  dextrum  tentat.  Nec  dolor  intra 
hypochondrii  limites  continetur,  sed  ad  clavi¬ 
culam  et  summum  humeri  dextri  porrectus,  je¬ 
coris  laesi  index  certissimus  esse  habetur.  Aegro 
in  latus  sinistrum  decumbenti  dolor  saepe  adeo 
intenditur,  ut  in  alterum  fere  propendeat ;  qui 
porro  a  positura  corporis .  erecta  saepe  multum 
adauctus,  paulo  antrorsum  incurvatum,  et  ad  la¬ 
tus  dextrum  nonnihil  inclinatum,  aegrum  se- 
met  tenere  cogit.  Tussis  plerumque  sicca, 

nonnunquam  vero  humida,  hujus  visceris  in¬ 
flammati  fere  comes  est :  adest  praeterea  spiri¬ 
tus  difiicilis,  nec  raro  vomitus  et  singultus.  Se¬ 
cundae  valetudinis  nitor  vultum  deserit ;  oculi 
solito  fiunt  hebetiores,  et  tunicam  adnatam  ob- 
fuscatam,'  vel  flavedine  plane  tinctam,  osten¬ 
dunt.  Lingua  materia  albida  incrustari  solet ; 
os  et  fauces  plurimum  arescunt.  Alvus  fere 
manet  compressa;  sunt,  tamen,  exempla  "in 
quibus  diarrhoea  urgebat,  finem  morbi  versus 
maxime  observanda.  Nec  talis  intestinorum 
status  ex  bilis  defectu  semper  repetendus  est, 
cum  etiam  locum  habeat,  etsi  materia  biliosa 
vomitu  copiose  rejecta  fuerit.  Urina  parcius 
solito  secreta  impense  rubet,  vel  etiam  bile  sa¬ 
turata  flavedinem  quandam  contrahit. 

Hepatitis  pro  diversa  morbi  sede,  symptoma¬ 
tibus  haud  parum  diversis  stipata  est.  Si  con¬ 
vexa  hepatis  pars,  qua  peritonaeo  abdomen  in¬ 
vestiente  simul  ac  septo  transverso  proprior  est, 
inflammatione  correpta  fuerit,  dolores  acutiores 

ad  humerum  et  claviculam  jaculantur,  et  tumor 
nonnunquam  percipitur ;  augetur  porro  spiran¬ 
di  difficultas,  et  tussis  magis  solet  esse  molesta. 
Quod  si  pars  hepatis  ventriculo  proxima  morbo 
tentata  fuerit,  dolores  obtusiores,  nausea,  vo¬ 
mitus,  et  nonnulla  icteri  signa  saepius  obser¬ 
vantur. 

Etsi  hepatitis  acuta  indiciis  minime  dubiis 
semet  saepe  prodit,  multa  autem  proferuntur 
exempla  in  quibus  res  longe  aliter  se  habuit, 

et  morbus  tacite  obrepens,  cursum  clanculum 
et  celerrime  conficiens,  in  suppurationem  prius 
abierit,  quam  aeger  vel  medicus  ullam  jecoris 
labem  subesse  suspicati  sunt. 

In  plerisque  autem  horum  hepatitide  occulte 
laborantium  facies  squalida,  oculi  hebescentes 
et  subflavo  colore  tincti,  sensus  molestiae  vel 
doloris  ex  pressura  ad  hypochondrium  dextrum 
adhibita,  decubitus  in  latus  affectum  facilior. 

ct  dolores  ad  humerum  subinde  vibrantes,  mor¬ 
bi  naturam  detegunt. 

Hepatitis  chronica  raro  jam  inde  a  morbi 
principio  suam  naturam  aperte  prodit;  diu 
enim  saepe  latuit,  mora  indies  invalescens,  et 
vires  penitus  subruens,  sine  ullis  notis,  ex  qui¬ 
bus  mali  sedes  elucescat.  j$lgri  vires  interea 
in  deterius  ruunt,  qui  languidus  et  depressus 
solita  munera  vix  obire  queat.  Multa  simul 
ventriculi  male  se  habentis  symptomata  con¬ 
queritur  ;  modo  cibum  avide  ingurgitat,  et 
praeter  ordinem  appetit ;  modo  omne  alimen¬ 
torum  genus  aversatur ;  post  cibum  assumptum 
molestus  in  ventriculo  plenitudinis  et  disten¬ 
tionis  sensus  exoritur,  quem  flatus  et  ructus 
acidi  fere  comitantur.  Omnis  iste  vultus  de¬ 
cor,  secundae  valetudinis  comes,  perit,  qui  nunc 
squallens,  luridus,  et  demissus,  molestias,  quibus 
corpus  angitur,  haud  male  depingit.  Oculi 
praeprimis  omnem  nitorem  amittunt,  et  inter¬ 
dum  plane  flavescunt. 

Dolores  vagi  huc  illuc  lancinantes  pectus, 
humerum,  et  hypochondria  subinde  tentant. 
Ingravescente  morbo,  abdomen  evadit  tensum, 
vel  etiam  tumidum,  et  ponderis  ac  molestiae 
sensus  magis  distincte  ad  hypochondrium  dex¬ 
trum  referuntur ;  parte  manu  pressa  potissime 
percipiendi.  Hi  insuper  dolores  ad  summum 
humeri  dextri  et  claviculam  nonnunquam  per¬ 
tinent,  vel  cum  doloribus  hypochondrii  alter¬ 
nantes,  aegrum  per  vices  exercent.  In  quibus¬ 
dam  vero  casibus  humeri  dolor  vel  omnino  abest, 
vel  tantum  ex  pressura  ad  eum  admota  percipi¬ 
tur.  Ineunte  hepatitide  chronica,  arteriarum 
ictus  raro  incitatiores  vel  validiores  moventur ; 
nec  desunt  exempla  ubi  potius  solito  tardiores 
evaserunt.  •  In  provectiore,  autem,  morbi  gra¬ 
du,  aegri  saepe  febricitantes  calorem  praeter  na¬ 
turam  auctum,  et  pulsus  justo  frequentiores,  qui 
vespere  solent  fieri  molestiores,  subinde  con¬ 
queruntur,  Spiritus  difficilius  trahitur,  et  tus¬ 
sis  sicca,  rauca,  dolores  saepe  haud  parum  ex¬ 
asperans  accedit.  Lingua  sicca  est  et  albescens ; 

cutis  arida  ;  urina  parca,  et  rubra ;  et  alvus  fere 
manet  adstricta.  Aeger  nec  in  unum,  nec  in 
alterum  latus  facile  decumbit ;  sed  posituram 
supinam,  capite  aliquantulum  elevato,  minus 
moleste  fert. 

p 

) 

In  regionibus  calidis  haud  pauca  dantur  ex¬ 
empla,  in  quibus  lenta  jecoris  inflammatio  a  cre¬ 
bris  alvi  dejectionibus,  parcis,  et  acribus,  tenes¬ 
mo  simul  urgente,  initium  habuit ;  ita  ut  ubi¬ 
cunque  alvi  proluvies  sine  causa  manifesta  ae¬ 
grum  diu  exercuit,  praesertim  in  plagis  coeli 
fervidioribus,  non  deest  ratio  cur  hujusmodi 
hepatis  labem  subesse  credamus,  Hujus  inflam¬ 
mationis  decursus  admodum  variat :  nunc  cito 
ad  finem  properat ;  nunc,  non  nisi  post  plures 
annos  cursum  absolvit.  Aegro  tandem,  viribus 
penitus  resolutis,  icterus,  ascites,  sudores  noc¬ 
turni,  diarrhoea,  et  febris  hectica  mortem  jam 
instare  satis  demonstrant. 

Hepatitidis  fines  sunt  resolutio,  suppuratio, 
scirrhus  forsan,  et  rarissime  gangraena. 

Resolutionem  fere  comitantur  quaedam  eva¬ 
cuationes,  quae  huic  morbo  crisin  afferre  cre¬ 
duntur.  Huc  potissimum  spectant  dejectiones 
biliosae  copiosae  ;  sudores  tepidi,  et  tenues,  ex 
universo  corpore  libere  diffluentes  ;  sanguinis 
profluvium  e  naribus  vel  e  vasis  haemorrhoi- 
dalibus,  et  interdum  lotium  copiose  redditum, 
sedimentum  ubertim  deponens.  His  autem 
exinanitionibus  haud  ita  fidendum  est,  ut  ex  iis 
obortis  felicem  morbi  exitum  certo  praedicere 
liceat,  nisi  signa  febrilia  simul  remittant,  et 
dolores  mitescant. 

Quaestioni  ab  illustri  Culleno  propositae,  u- 
trum  scilicet  hic  morbus  unquam  muci  sputo 
solutus  fuit?  Dr  Saunders  hepatitidem  libero 
muci  expuitione  resolutam  se  vidisse  respondet. 
In  hoc  autem  casu,  an  pulmones  inflammationis 

quoque  participes  fuere,  necne,  addubitare  li¬ 
ceat. 

lies  autem  non  semper  ita  feliciter  cedit ;  si 
enim  pyrexia  vehemens  et  dolores  graviores 

i 

sine  ullo  levamine  per  aliquot  dies  perstiterint, 
ne  morbus  in  suppurationem  abeat  magnopere 
timendum  est.  Suppurationem  jam  obtinuisse,  ri¬ 
gores  crebri  corpus  percurrentes,  summa  inquie¬ 
tudo,  et  doloris,  antea  acuti,  loco,  sensus  ponde¬ 
ris  docent.  Quod  si  inflammatio  convexam  he¬ 
patis  faciem  occupaverit,  tumor  extrorsum  ver¬ 
gens,  simul  cum  haud  obscuro  fluctuationis  sen¬ 
su,  subinde  manifestus  evadit.  Haec  puris  jam 
formati  indicia  maxime  semet  prodere  solent 
dum  aeger  in  latus  sinistrum  recumbit.  Pro' 
diversa  inflammationis  sede  pus  varium  sibi  exi¬ 
tum  parare  consuevit.  Si  enim  convexa  jeco¬ 
ris  superficies  morbo  correpta  fuerit,  adhaesioni¬ 
bus  vel  ad  peritonaeum  abdomen  investiens, 
vel  ad  septum  transversum  factis,  pus  vel  foras 
prodeat,  exesis  tegumentis,  vel  per  diaphragma 

in  thoracem  et  pulmones  erumpat,  sputo  reji¬ 
ciendum. 

In  iis  exemplis  ubi  inflammatio  sedem  fixe¬ 
rit  in  concava  hepatis  parte,  pus  in  duodenum 
vel  colum  iter  sibi  patefaciat,  prout  abscessus 
cum  his  partibus  concretus  fuerit.  Dicitur  in¬ 
terdum  per  meatus  biliferos  in  intestina  delabi. 
Hujusmodi  adhaesiones,  ne  pus  in  abdominis 
cavum  effundatur,  fere  prohibent. 

Hepatitidem  unquam  in  gangraenam  ruere 
multi  dubitant ;  habemus  autem  exempla,  sed 
rarissima,  ab  auctoribus  satis  spectatis  prolata, 
in  quibus  doloris  cessatio,  pulsus  parvus  et  de¬ 
bilis,  crebrae  animi  defectiones,  vires  vehe¬ 
menter  collapsae,  facies,  cadaveris  instar,  pal¬ 
lida,  et  partes  extremae  frigidae,  aliquid  hujus¬ 
modi  locum  habuisse  suadent. 

CADAVERUM  SECTIO. 

In  cadaveribus  eorum,  quos  abstulit  hepatitis,  . 
perscrutandis,  nihil  fere  offendimus,  quod  non 
facile  ex  solitis  inflammationis  effectibus,  visce¬ 
ris  laesi  structura,  et  nexu  cum  partibus  vicinis, 
vel  ei  adhaerentibus,  vel  simul  in  morbi  consor¬ 
tium  ductis,  accidere  queat. 

In  externa  hepatis  superficie  solita  inflam¬ 
mationis  indicia  plerumque  reperiuntur  ;  mem¬ 
brana  enim  hoc  viscus  exterius  investiens  prae¬ 
ter  naturam  crassa,  vasis  rubris  referta  et  lym¬ 
pha  obducta  apparet.  Hae  vero  notae  uni  parti 
saepius  affixae,  raro  totam  membranam  occu¬ 
pant  y  quae  interdum  quasi  punctis  rubris  vel 
lividis  commaculata  semet  ostendit.  Interdum 
externa  jecoris  facies  aspectum  prorsus  sanum 
exhibuit,  dum  intima  ejus  substantia  inflamma- 

tione  obsessa,  tactu  duriuscula  et  valde  rubra 
deprehenditur.  Abscessus  variae  magnitudinis, 
nunc  plures,  nunc  pauciores,  saepe  in  conspec¬ 
tum  veniunt.  Hi  abscessus  modo  penitus  intra 
hepatis  substantiam*  continentur  5  modo  cum 
visceribus  vicinis  libere  communicant :  nunc, 
exeso  septo  transverso,  late  patet  via  in  pulmo¬ 
nes  ;  nunc  pus  in  ventriculum  vel  intestina  ir¬ 
rumpit,  vel  abdominis  cavum  inundat.  Haec 
quoque  viscera  inflammationis  notas  saepe  prae 
se  ferunt. 

Jecur  inflammatum  in  omni  fere  exemplo 
cum  partibus  vicinis  accrevisse  invenitur.  Hu¬ 
jusmodi  adhaesiones,  modo  strictius,  modo 
latius  patentes,  pro  morbi  sede,  hepar  ad  dia¬ 
phragma,  aut  ad  peritonaeum,  qua  abdomen 
cingit,  aut  denique  ad  intestina  adnectunt,  et 
simul  iter  praebent,  quod  abscessus  rupti  pus 
prosequatur. 


Cadavera  eorum,  qui  hepatitide  chronica 

perierunt,  incisa,  jecur  fere  induratum,  coloris 
solito  pallidioris,  nunc  mole  insigniter  adauc¬ 
tum,  nunc  vero  imminutum,  et  saepe  plurimis 
tuberculis  obsitum  exhibuerunt. 


QUORUNDAM  SIGNORUM  RATIO. 


Decubitus  in  latus  sinistrum  difficilis — ex  eo, 
quod  jecur  inflammatione  laborans  sensum  adeo 
acutum  adipiscitur,  ut  omnes  ejus  motus,  etiam 
levissimi,  molestiam  et  dolores  plurimum  adau¬ 
geant.  Nec  minus  ad  hoc  pertinet,  quod  hoc 
viscus,  suis  ligamentis  suspensum,  dum  in  hoc 
latus  decumbitur,  eorum  tensionem  aegre  fe¬ 
rendam  necessario  patitur. 

Doloris  et  plenitudinis  sensus  in  hypocho7idrio 
de.rtro — maxime  percipiuntur,  propter  sedem 

morbi  in  dextro  hepatis  lobo  utplurimum  po¬ 
sitam. 

Dolor  ad  summum  humeri  dextri — nullam,  quae 
nodum  prorsus  expediat,  solutionem  hactenus 
accepit.  Sunt,  quibus  persuasum  est,  mediasti¬ 
num  inflammationis  particeps  fieri,  cujus  inter¬ 
ventu  dolores  ad  summum  humerum  usque 
propagantur :  dum  alii  hoc  signum  ex  quodam 
nervorum  consensu  repetendum  esse  volunt ; 
hunc  autem  nervorum  nexum  nulla  probabili 
ratione  assequuntur  ;  et  sane  hoc  consensu  ner¬ 
voso  nimis  saepe  abutuntur  medici,  nescio  qua 
vocis  dulcedine  capti.  Parum  autem  profici¬ 
tur  verbo,  dum  res  ipsa  penitus  latet. 

Spirandi  difficultas  et  tussis — vel  ex  inflamma¬ 
tione  ad  septum  transversum,  vel  etiam  ad  pul¬ 
mones  usque  porrecta  ;  vel  ex  libero  septi  hu- 
jusce  descensu,  aucta  mole  hepatis  et  acutiore 
ejus  sensu  nonnihil  impedito,  proficisci  viden¬ 
tur. 

Vomitus — maxime  solet  esse  molestus,  cum 
ea  jecoris  facies  ventriculo  proxima  laborat ;  vi¬ 
get  enim  consortium  inter  haec  viscera  arctissi¬ 
mum,  quo  fit  ut  malum  unius  prompte  cum  al¬ 
tero  communicetur.  Vomitus  praeterea  saepe 
ex  immodico  materiae  biliosae  fluxu  ventricu¬ 
lum  opplentis  provenit.  Icteri  atque  ascitae 
signa,  quae  in  hepatitide  chronica  saepe  super¬ 
veniunt,  e  tumore  hepatis  exitum  bilis  in  duo¬ 
denum,  et  simul  sanguinis  reditum  per  venam 
portae  impediendo,  deducenda  sunt. 


CAUSAE  REMOTAE. 

Non  omnis  aetas  huic  morbo  pariter  obnoxia 
est ;  raro  enim  homines  adoritur,  nisi  pubertate 
jam  adepta.  Regionum  calidarum  incolae,  et 
potissimum  hi  temperamento  sanguineo  praedi¬ 
ti,  corporis  robore  et  aetatis  flore  adhuc  vigen- 

tes,  qui  ex  regionibus  frigidis  ad  calidiores  coeli 
plagas  advecti  sunt,  eo  saepius  corripiuntur, 
maxime  si  cibis  lautioribus,  et  stimulantium  • 
abusui  dediti  fuerint. 

Inter  causas,  quae  proclivibus  hunc  morbum 
concitant,  calor  et  nimius  potus  meracioris  usus 
prae  omnibus  recenseri  merentur,  et  medici  at¬ 
tentionem  in  primis  vindicant.  De  modo,  quo 
hae  causae  suos  operantur  effectus,  multum  et 
varie  inter  medicos  et  physiologicos  disputa¬ 
tum  est. 

Nullam  autem  habemus  verisimilem  rationem 
hactenus  propositam,  quae  hanc  difficultatem 
expediat,  vel  indicet  cur  calor  vehemens  in  je¬ 
cur  potissimum  incumbat,  et  tam  graves  hujus 
visceris  tumultus  concitet.  Hoc  solummodo 
constat,  quod  hepatis  munera  non  adeo  pertur¬ 
bantur  ex  gradu  vehementiae  cui  assurgat  ca¬ 
lor,  quam  ex  vicibus  caloris  et  frigoris  se  mu¬ 
tuo  excipientibus.  Hinc  plagae  Indiae  Orien- 

talis  subitis  cOeli  mutationibus  obnoxiae,  quam 
ubi  calor  magis  intensus,  modo  stabilis  fuerit, 
homines  ad  hunc  morbum  proniores  reddunt. 
Nec  mirum  est  quin  frigus  corpori  diuturno  et 
vehementi  calore  exhausto  et  relaxato  admo¬ 
tum,  excretionem  per  cutem,  antea  supra  mo¬ 
dum  adauctam,  subito  reprimendo^  atque  inte¬ 
riora  versus  pellendo,  grave  damnum  haud  raro 
inferat.  Ex  consensu  porro,  qui  inter  corporis 
superficiem  et  partes  interiores  obtinet,  aliter 
fieri  haud  potest,  quin  illa,  vel  acerrimo  caloris 
aestu,  vel  subito  refrigerio  multum  affecta,  par¬ 
tium  cum  ea  consentientium  munera  vehemen¬ 
ter  quoque  conturbet.  Injuriis  ex  hoc  coeli 
statu  orituris  maxime  [patent  homines,  qui  fer¬ 
vidis  solis  radiis  a  vertice  micantibus  expositi, 
longa  itinera  metiuntur. 

Inter  causas  quae  hepatitidem  concitasse  fe¬ 
runtur,  ictus  jecoris  regioni,  vel  etiam,  ut  non¬ 
nullis  persuasum  est,  capiti  illati,  graviores  ani¬ 
mi  motus,  morbi  alii,  praesertim  febres  inter- 

mittentes  praegressi,  frigus  corpore  calente 
susceptum,  vel  aqua  frigida  in  ventriculum 
tunc  assumpta,  et  calculi  in  ductibus  biliferis 
inhaerentes,  itidem  recenseri  debent. 


DIAGNOSIS. 

Inter  morbos,  qui  Hepatitidem  interdum 
adeo  simulant,  ut  cum  eo  confundi  periclitan¬ 
tur,  Pneumonia,  Gastritis,  Rheumatismus,  et 
Dyspepsia,  maxime  attentionem  vindicant. 

In  Pneumonia,  gravior  urget  spirandi  Riffi- 
cultas,  tussis  brevi  humida  evadit,  et  dolores  si¬ 
tum  altiorem  occupantes  magis  per  pectus  vi¬ 
brant,  sedem  subinde  mutantes,  quo  minus  ae¬ 
ger  in  latus  affectum  decumbat,  plerumque  pro¬ 
hibentes.  In  Hepatitide  vero,  tussis  plerumque 
sicca,  dolores  in  regione  jecoris  fixi,  manu  pai- 

ti  admota  Vel  decubitu  in  latus  sinistrum  ingra¬ 
vescentes,  plena  vero  inspiratione  minus  ad¬ 
aucti,  summum  humeri  petentes,  et  signa  fe¬ 
brilia  mitiora,  ad  hos  morbos  rite  secernendos 
satis  plerumque  valent. 

In  Gastritide,  tensio  et  plenitudo  in  hypo¬ 
chondrio  dextro,  dolor  ad  summum  humeri, 
decubitus  in  latus  difficilis,  et  tussis  prorsus  ab¬ 
sunt  ;  dum  dolor  ardens  in  epigastrio,  vomitus 
ex  omni  re  ingesta  protinus  concitatus,  pulsus 
parvus,  et  subitus  virium  collapsus  adsunt. 

In  Rheumatismo,  siquando  regionem  hepati 
vicinam  occupaverit,  dolores  magis  vagi,  mus¬ 
culorum  tractum  sequentes,  pyrexia  saepe  om¬ 
nino  vacant,  neque  tussim  nec  vomitum  nec 
spiritum  difficilem  sibi  comites  adjungunt. 

Dyspepsia  et  Hepatitis  Chronica,  etsi  intima 
natura  prorsus  discrepantes,  externa  tamen  fa¬ 
cie  nonnunquam  tantam  similitudinem  prae  se 

ferunt,  ut  diagnosis  medicos  peritos,  longo  artis 
usu  exercitatos,  interdum  fefellit.  In  hunc 
quoque  errorem  eo  facilius  incidimus,  quod  in¬ 
ter  cibum  concoquendum  utriusque  mali  symp¬ 
tomata  exasperari  solent ;  hoc  enim  tempore 
ex  hepate  aegrotans  doloribus  levibus  huc  illuc 
lancinantibus,  flatu,  et  ventriculi  distentione 
maxime  vexari  solitus  est.  In  his  vero  exem¬ 
plis,  historia  aegri,  causae  hepatitidis  praegresr 
sae,  vultus,  et  praesertim  oculorum  species, 
et  jecoris  regio  manu  curiose  pertentata,  veram 
morbi  latentis  indolem  prodant.  De  qua  cer¬ 
tiores  nos  faciunt  quaedam  symptomata  febrilia 
tempore  vespertino  observanda,  sanguis  emis¬ 
sus  crustam  inflammationi  propriam  ostendens, 
vires  magis  quam  in  dyspepsia  corruentes,  et 
remedia  contra  dyspepsiam  frustra  forsan  ad¬ 
hibita, 

PROGNOSIS.  - 

Prognosis  in  hoc,  haud  secus  ac'  in  aliis  mor¬ 
bis,  ex  ejus  vehementia/  duratione,  et  causis, 
iiecnon  ex  viribus  aegri,  corporis  habitu,  et  ae¬ 
tate  plurimum  pendebit.  In  iis  exemplis,  ubi 
idonea  remedia  opportune  in  auxilium  vocata 
fuere,  et  signa  febrilia  semet  paulatim  subdu¬ 
cunt,  si,  levatis  symptomatis  molestioribus, 
cutis  leni  sudore  madet,  solitus  nitor  ori  resti¬ 
tutus  fuerit,  et  alvi  dejectiones  sanius  et  minus 
foetentes  descendunt,  morbum  brevi  in  salutem 
<esse  cessurum  sperare  liceat.  Quod  si  febris  ar- 
dentior,  gravis  spirandi  difficultas,  tussis  *  valde 
molesta,  dolores  acrius  ad  summum  humeri 
dextri  vibrantes,  et  faeces  multum  a  statu  sano 
alienatae  adfuerint,  ne  morbus  in  suppurationem 
abeat,  jure  timemus;  in  quam  in  regionibus  cali¬ 
dis  adeo  prompte  fuere  solet,  ut,  etiamsi  signis 

mitissimis  incedere  videtur,  nihilominus  ad 
hunc  exitum  infelicem  citissime  properat ;  eo 
certius,  si  aegri  vires  genere  vitae  minus  ido¬ 
neo,  morbis  praegressis,  vel  damnosis  regionis 
calidae  effectibus,  multum  antea  labefactatae 
fuere.  Cum  jam  supervenerit  suppuratio,  quam 
fluctuationis  sensus,  rigores,  et  sudores  noctur¬ 
ni  evincunt,  de  aegri  salute  non  omnino  despe¬ 
randum,  etsi  certe  in  haud  leve  vitae  discrimen 
adducitur.  In  hoc  enim  statu,  eventus  secun¬ 
dum  aegri  vires,  et  sedem  abscessus,  haud  pa¬ 
rum  variat. 

Pure  in  abdominis  cavum  aut  ventriculum 
aut  pulmones  effuso,  aeger  vix  servari  potest. 
Nec  res  multo  melius  se  habet  cum  abscessus 
talem  situm  adeptus  est,  ut  pus  in  intestina  ef¬ 
fundat  ;  dejectiones  enim  crebrae,  foetidae  et 
purulentae,  aegri  vires  tandem  penitus  exhau¬ 
riunt.  Si  tumor  extrorsum  vergens  pus  per 
tegumenta  foras  prodire  sinat,  exitus  saepius 

felix  est ;  et  aegri,  ulcere  sensim  consolidato, 
ad  pristinam  salutem  haud  raro  restituuntur. 

In  Hepatitide  Chronica  vires  multum  collap¬ 
sae,  corporis  macies,  febris  vespere  accensa, 
et  ascitae,  vel  anasarcae  indicia,  pessime  augu¬ 
rant,  Sin  autem  non  diu  perstiterit  hoc  hepatis 
vitium,  et  aegri  vires  aliter  vigeant,  remediis 
strenue  admotis  saepe  feliciter  cedit. 


MEDENDI  RATIO. 

In  Hepatitide  Acuta  sananda,  ad  ea  remedia, 
quae  auctam  vasorum  actionem  minuendo  vim 
inflammationis  temperant,  protinus  confugien¬ 
dum  est.  Hoc,  itaque,  consilio,  regimen  anti- 
phlogisticum,  sanguinis  detractio,  vesicatoria, 
et  cathartica,  utpote  remedia  in  hanc  finem 
paratissima,  in  usum  revocanda  sunt.  Quan- 

tum  valeat  regimen  antiphlogisticum  in  omni¬ 
bus  acutis  morbis  medendis,  nemo  est,  qui 
non  ultro  fatetur.  Aeger  igitur  sedulo  absti¬ 
neat  ab  omnibus  quae  corpus  irritant,  calorem 
adaugeant,  vel  pulsus  concitent  j  dum  ea  quae 
diluunt,  et  refrigerant,  libere  propinentur. 

Cathartica  salina  in  omni  hujus  morbi  acuti, 
pariter  ac  lenti  exemplo,  optimos  effectus  prae¬ 
stant.  Haec  enim  non  solum  alvum  ex  mate¬ 
ria  irritanti  et  plurimum  nocitura  expurgant, 
sed  etiam  nauseae  atque  oppressioni  circum 
praecordia  sublevandis  quam  optime  inser¬ 
viunt. 

In  omni  acuta  hepatis  inflammatione,  ubi 
febris  ardentior  et  dolores  acriores  aegrum  ex¬ 
ercent,  ad  sanguinis  detractionem  tuto  et  uti¬ 
liter  decurritur,  quae  pro  aegri  viribus  et  mor¬ 
bi  vehementia  celebranda  est.  Limites,  autem, 
intra  quos  haec  evacuatio  contineri  debet,  ac¬ 
curate  statuere,  imprimis  arduum  erit.  In  re- 

gionibus  calidis,  ubi  vires  saepe  multum  relax¬ 
antur,  diathesis  phlogistica  minus  invalescere 
solet,  et  morbus  in  suppurationem  celerrime 
ruiturus  'est,  sanguis  parca  et  prudenti  manu 
mittendus  est ;  vitale  enim  fluidum,  semel  emis¬ 
sum,  non  revocabitur. 

Emplastra  exulceratoria  quam  proxime  parti 
dolenti  admota,  haud  immerito  laudantur.  Cum 
stimulo  suo  bonis  eflectibus  qui  e  sanguinis 
missione  profluunt,  nonnihil  obstare  creduntur, 
eorum  usum  posthabere,  donec  debita  hujus 
copia  educta  fuerit,  consultius  habetur. 

Cum  vis  inflammationis  et  diathesis  phlogis¬ 
tica  in  hepatitide  acuta,  praegressis  evacuationi¬ 
bus,  subactae  fuerint,  quo  citius  ad  hydrargyri 
usum*  decurritur,  eo  aeger  in  meliore  spe  erit. 
Hoc  enim  medicamentum  virtute  quasi  speci¬ 
fica  adversus  jecoris  morbos  pollere  multis  per¬ 
suadetur.  ■  Et  certe  tempestivo  hydrargyri  usu 

Optime  cavetur,  ne  species  acuta  in  chronicam 
abeat,  in  quam  valde  proclivis  est ;  vel,  si  jam 
supervenerit  chronica,  ei  hoc  remedio  felicius 
medetur.  Quod  ad  modum,  quo  hydrargyrus 
commodius  adhibeatur,  vel  partibus  externis  af¬ 
fricare  potest,  vel  intus  assumi  ;  nec  multum 
interesse  videtur,  modo  aeger  vires  ejus  in  to¬ 
tum  corpus  probe  expertus  est.  Quod  ad  tem- 

% 

'  pus  per  quod  in  ejus  usu  persistere  debemus^ 
nulla  certa  regula  dari  potest.  In  quibusdam, 
ut  primum  os  leviter  exulceratum  fuerit,  'mor* 
bus  in  melius  verti  incipit ;  ciborum  enim  ap¬ 
petentia,  oris  nitor,  et  alia  salutis  redeuntis  in¬ 
dicia  semet  ostendunt.  Dum  in  aliis,  nonnisi 
hydrargyro  in  longum  tempus  strenue  adhibito, 
et  saliva  uberius  mota,  boni  ejus  effectus  perci¬ 
piuntur.  Nonnunquam,  propten  statum  valetudi¬ 
nis,  hujus  medicamenti  usum  deponere,  et  id  ite¬ 
rum  certis  intervallis  usurpari,  necesse  habemus. 
Acidi  nitrici  vires  in  morbis  chronicis  hepa¬ 
tis  medendis,  paucis  abhinc  annis,  a  Doctore 

ScoTT,  Bombaiense,  egregie  laudatae  fuere ;  sed 
aliorum  votis  non  ex  aequo  respondebat. 

Hodie  plurimum  apud  medicos  maxime  ex¬ 
ercitatos  invaluit  usus  catharticorum  salinorum 
in  omnibus  morbis  hepatis  ;  et,  ut  videtur,  op¬ 
timo  cum  eventu. 

His  remediis  frustra  adhibitis,  quid  valeat  re¬ 
gimen,  et  coeli  mutatio,  experiri  debemus. 

